Ψήφισμα της Επιτροπής των Περιφερειών με θέμα "Προετοιμασία του Ευρωπαϊκού Συμβουλίου του Laeken και μελλοντική εξέλιξη της Ευρωπαϊκής Ένωσης ενόψει της διακυβερνητικής διάσκεψης του 2004"

(2002/C 107/13)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τη Συνθήκη της Νίκαιας, η οποία υιοθετήθηκε από την Διάσκεψη των αρχηγών των κυβερνήσεων των κρατών μελών κατά τη σύνοδο του Ευρωπαϊκού Συμβουλίου που πραγματοποιήθηκε από τις 7 έως τις 11 Δεκεμβρίου 2000, το "Πρωτόκολλο για τη διεύρυνση της Ευρωπαϊκής Ένωσης", τη "Δήλωση σχετικά με τη διεύρυνση της Ευρωπαϊκής Ένωσης" και τη "Δήλωση σχετικά με το μέλλον της Ένωσης", που έχουν προσαρτηθεί στη Συνθήκη της Νίκαιας·

έχοντας υπόψη το ψήφισμα του Ευρωπαϊκού Κοινοβουλίου της 31ης Μαΐου 2001 για την Συνθήκη της Νίκαιας και το μέλλον της Ευρωπαϊκής Ένωσης (Α5-0168/2001) και το ψήφισμα του Ευρωπαϊκού Κοινοβουλίου για τα αποτελέσματα του Ευρωπαϊκού Συμβουλίου που πραγματοποιήθηκε στη Νίκαια (7-11 Δεκεμβρίου 2000)·

έχοντας υπόψη το ψήφισμά της της 4ης Απριλίου 2001 "Για τα αποτελέσματα της διακυβερνητικής διάσκεψης του 2000 και για τη συζήτηση σχετικά με το μέλλον της Ευρωπαϊκής Ένωσης" (CdR 430/2000 fin)(1)·

έχοντας υπόψη το ψήφισμα που υιοθέτησε η ΕΤΠ στις 20 Σεπτεμβρίου 2001 με τίτλο "Συμμετοχή της ΕΤΠ στη συνέλευση που θα αναλάβει την προετοιμασία της προσεχούς αναθεώρησης των Συνθηκών" (CdR 320/2001 fin)·

έχοντας υπόψη την γνωμοδότησή της της 15ης Σεπτεμβρίου 1999 για τις θεσμικές πτυχές της διεύρυνσης με θέμα "Η τοπική και περιφερειακή διοίκηση στην καρδιά της Ευρώπης" (CdR 52/1999 fin)(2)·

έχοντας υπόψη το ψήφισμά της της 3ης Ιουνίου 1999 "Για την επόμενη διακυβερνητική διάσκεψη" (CdR 54/1999 fin)(3) και την γνωμοδότησή της της 17ης Φεβρουαρίου 2000 με θέμα "Διακυβερνητική διάσκεψη του 2000" (CdR 53/1999 fin)(4)·

έχοντας υπόψη το ψήφισμά της της 16ης Οκτωβρίου 2000 με τίτλο "Για ένα ευρωπαϊκό συνταγματικό πλαίσιο"(CdR 144/2000 fin)(5)·

έχοντας υπόψη την γνωμοδότησή της της 16ης Φεβρουαρίου 2000 με θέμα "Η διαδικασία σύνταξης Χάρτη Θεμελιωδών Δικαιωμάτων της Ευρωπαϊκής Ένωσης" (CdR 327/1999 fin)(6), το ψήφισμά της της 20ής Σεπτεμβρίου 2000 για το σχέδιο "Χάρτη Θεμελιωδών Δικαιωμάτων της Ευρωπαϊκής Ένωσης" (CdR 140/2000 fin)(7) και της 13ης Δεκεμβρίου 2000 με τίτλο "Έγκριση του Χάρτη των Θεμελιωδών Δικαιωμάτων της Ευρωπαϊκής Ένωσης" (CdR 381/2000 fin)(8)·

έχοντας υπόψη την απόφαση του Προεδρείου της της 12ης Ιουνίου 2001, σύμφωνα με το άρθρο 265, εδάφιο 5, της Συνθήκης περί ιδρύσεως της Ευρωπαϊκής Κοινότητας και με το άρθρο 42, εδάφιο 2, του Εσωτερικού Κανονισμού της, να προβεί στην σύνταξη ψηφίσματος με τίτλο "Προετοιμασία του Ευρωπαϊκού Συμβουλίου του Laeken και μελλοντική εξέλιξη της Ευρωπαϊκής Ένωσης ενόψει της διακυβερνητικής διάσκεψης του 2004" και να αναθέσει στην επιτροπή "θεσμικών θεμάτων" την προετοιμασία των σχετικών εργασιών·

έχοντας υπόψη την υιοθέτηση, εκ μέρους της επιτροπής "θεσμικών θεμάτων", του σχεδίου ψηφίσματος κατά τη συνεδρίασή της της 5ης Οκτωβρίου 2001, (εισηγητής: ο κ. Stoiber (Γ,ΕΛΚ))·

υιοθέτησε ομόφωνα, κατά την 41η σύνοδο ολομέλειας της 14ης και 15ης Νοεμβρίου 2001 (συνεδρίαση της 14ης Νοεμβρίου), το ακόλουθο ψήφισμα.

1. Εισαγωγή

Η Επιτροπή των Περιφερειών

1.1. εκφράζει την ικανοποίησή της που η διακυβερνητική διάσκεψη της Νίκαιας αποφάσισε την σύγκληση μιας νέας διακυβερνητικής διάσκεψης το 2004.

1.2. συμμερίζεται τον στόχο να αρχίσει να προετοιμάζεται η επόμενη διακυβερνητική διάσκεψη, μέσω μίας εμπεριστατωμένης και ευρύτερης συζήτησης για το μέλλον της Ευρωπαϊκής Ένωσης.

1.3. υποστηρίζει την πρόθεση να βελτιωθεί, μέσω της διακυβερνητικής διάσκεψης του 2004, η αποδοχή της Ευρωπαϊκής Ένωσης από τους πολίτες· πρέπει κυρίως υπάρξει σαφής διαχωρισμός των πολιτικών αρμοδιοτήτων και να διασφαλίζεται αδιαλείπτως η δημοκρατική νομιμότητα και η διαφάνεια της Ένωσης και των οργάνων της, έτσι ώστε η ΕΕ να προσεγγίσει περισσότερο τους πολίτες των κρατών μελών της.

2. Διαδικασία προετοιμασίας της διακυβερνητικής διάσκεψης του 2004

Η Επιτροπή των Περιφερειών

2.1. παραπέμπει στην εντολή που η διακυβερνητική διάσκεψη ανέθεσε στο Ευρωπαϊκό Συμβούλιο του Laeken να συγκεκριμενοποιηθούν η διαδικασία προετοιμασίας και το αντικείμενο της επόμενης διακυβερνητικής διάσκεψης. Ζητεί, στις σχετικές εργασίες, να συμπεριληφθούν και οι τοπικές και περιφερειακές αρχές.

2.2. τονίζει ότι η προετοιμασία της επόμενης διακυβερνητικής διάσκεψης πρέπει να εξασφαλίσει ότι η ευρωπαϊκή ολοκλήρωση θα έχει την ευρεία αποδοχή των πολιτών.

2.3. ζητεί, προκειμένου να βελτιωθεί η αποδοχή της ολοκλήρωσης από τους πολίτες:

- να διεξαχθεί μία ευρεία δημόσια συζήτηση, η οποία θα έχει την υποστήριξη του Ευρωπαϊκού Κοινοβουλίου καθώς και των εθνικών κοινοβουλίων και των τοπικών και περιφερειακών αρχών, με θέμα τις διάφορες δυνατότητες μεταρρύθμισης που θα πρέπει να υποβληθούν κατά την επόμενη διακυβερνητική διάσκεψη·

- να αποτελέσουν αντικείμενο δημόσιας συζήτησης ζητήματα όπως οι στόχοι της Ευρωπαϊκής Ένωσης, η σημασία των αρχών της επικουρικότητας και της αναλογικότητας, ως κατευθυντήριων αρχών που διέπουν την διαφανή κατανομή των αρμοδιοτήτων, καθώς και η συνακόλουθη ανάγκη μεταρρύθμισης και οι απαραίτητες τροποποιήσεις της Συνθήκης.

2.4. τονίζει ότι κατά τη διαδικασία προετοιμασίας της διακυβερνητικής διάσκεψης του 2004 θα πρέπει να ληφθεί υπόψη ο ρόλος που, τόσο η Συνθήκη όσο και το συνταγματικό δίκαιο, αναθέτουν στις κυβερνήσεις και τα κοινοβούλια των κρατών μελών σχετικά με την περαιτέρω διαμόρφωση της Συνθήκης. Για το λόγο αυτό, πρέπει να επιλεγεί μία διαδικασία που να επιτρέπει την ενεργό συμμετοχή, στον σχετικό διάλογο, των κρατών μελών, των εθνικών κοινοβουλίων, καθώς και των τοπικών και περιφερειακών αρχών. Στο σημείο αυτό, καθίσταται σαφές ότι η διαδικασία συζήτησης θα πρέπει να χαρακτηρίζεται από απόλυτη διαφάνεια. Αφού ληφθούν υπόψη οι διάφορες επιμέρους συνεισφορές, η προπαρασκευαστική φάση θα πρέπει να οδηγήσει στην διατύπωση προτάσεων, συστάσεων και εναλλακτικών λύσεων, οι οποίες να υποβληθούν, στη συνέχεια, στην Διακυβερνητική Διάσκεψη.

2.5. τάσσεται, συνεπώς, υπέρ της ανάθεσης της διαχείρισης και του συντονισμού της προπαρασκευαστικής φάσης σε μία συνέλευση.

2.6. προτείνει να συγκροτηθεί συνέλευση η οποία:

- να απαρτίζεται από εκπροσώπους των κρατών μελών και των εθνικών κοινοβουλίων, από έναν εκπρόσωπο της Ευρωπαϊκής Επιτροπής, από εκπροσώπους του Ευρωπαϊκού Κοινοβουλίου και των υποψηφίων για ένταξη χωρών και από δύο τακτικά μέλη της Επιτροπής των Περιφερειών (η εξέταση των τεχνικών θεμάτων έχει ανατεθεί σε εμπειρογνώμονες)·

- να υποβάλει, σε καθορισμένες προθεσμίες, τα ενδιάμεσα αποτελέσματα και τις διάφορες δυνατές επιλογές, τα οποία στη συνέχεια θα μπορούσαν να εξετασθούν από το Ευρωπαϊκό Κοινοβούλιο και τα εθνικά και περιφερειακά κοινοβούλια.

3. Αντικείμενο της διακυβερνητικής διάσκεψης του 2004

Η Επιτροπή των Περιφερειών(9)

3.1. υποστηρίζει την εντολή του Ευρωπαϊκού Συμβουλίου της Νίκαιας, σύμφωνα με την οποία πρέπει να συγκληθεί νέα διακυβερνητική διάσκεψη η οποία να εξετάσει, μεταξύ άλλων, τα εξής:

- με ποιόν τρόπο θα μπορούσε να επιτευχθεί, και στη συνέχεια να διατηρηθεί, μία ακριβέστερη οριοθέτηση των αρμοδιοτήτων μεταξύ Ευρωπαϊκής Ένωσης και κρατών μελών, η οποία να είναι σύμφωνη με την αρχή της επικουρικότητας·

- το καθεστώς του Χάρτη των Θεμελιωδών Δικαιωμάτων της Ευρωπαϊκής Ένωσης, ο οποίος εξαγγέλθηκε στη Νίκαια, σύμφωνα με τα συμπεράσματα του Ευρωπαϊκού Συμβουλίου της Κολονίας·

- την απλοποίηση των Συνθηκών με στόχο να καταστούν πιο σαφείς και ευκολονόητες, δίχως να αλλάξει το περιεχόμενό τους·

- τον ρόλο των εθνικών κοινοβουλίων στην αρχιτεκτονική της Ευρώπης.

3.2. τονίζει ότι η διακυβερνητική διάσκεψη του 2004 θα πρέπει να προσαρμόσει την κατανομή των καθηκόντων μεταξύ της Ευρωπαϊκής Ένωσης και των κρατών μελών, όπως αυτή προβλέπεται από τις συνθήκες, στις απαιτήσεις του 21ου αιώνα και ιδιαίτερα στις προκλήσεις της παγκοσμιοποίησης και της διεύρυνσης.

3.3. επισημαίνει ότι ο χαρακτήρας της Ευρωπαϊκής Ένωσης θα αλλάξει σημαντικά με την διεύρυνση και τον σχεδόν διπλασιασμό των κρατών μελών και ότι με την ένταξη των δώδεκα υποψήφιων χωρών ο πληθυσμός της Ευρωπαϊκής Ένωσης θα αυξηθεί κατά ένα τέταρτο, ενώ η επιφάνειά της θα αυξηθεί κατά 50 %.

3.4. παρατηρεί ότι η διεύρυνση θα εντείνει αισθητά τις υφιστάμενες διαφορές στη διευρυμένη Ένωση, κυρίως σε οικονομικό, κοινωνικό και περιφερειακό επίπεδο.

3.5. ζητεί να διεξαχθεί συζήτηση σχετικά με τα καθήκοντα που πρέπει και που μπορεί να εκπληρώνει η Ευρωπαϊκή Ένωση η οποία σήμερα αποτελείται από 15 κράτη μέλη, αύριο όμως θα αριθμεί πάνω από 25, τα οποία μάλιστα θα πρέπει να ενεργούν από κοινού.

3.6. είναι πεπεισμένη ότι η διεύρυνση της Ευρωπαϊκής Ένωσης θα πρέπει να συμβαδίσει με μία επικέντρωση των εργασιών της στις πραγματικά ευρωπαϊκές προκλήσεις, για την αντιμετώπιση των οποίων θα πρέπει να της διατεθούν τα απαραίτητα μέσα.

3.7. κρίνει ωστόσο σκόπιμο να διευρυνθούν τα τέσσερα αυτά θέματα και να ενσωματωθούν σε ευρύτερες προβληματικές. Η νέα διακυβερνητική διάσκεψη δεν είναι δυνατόν να σχεδιαστεί χωρίς πρώτα να υπάρχει μία σαφής ιδέα ως προς το ποιοί θα μπορούσαν να είναι οι επιδιωκόμενοι στόχοι, στο πλαίσιο μιας διευρυμένης Ευρώπης, και ποιά η διάρθρωση των αρμοδιοτήτων που θα προκύψει από την νέα αυτή κατάσταση. Συνεπώς, μεταξύ των διαφόρων θεμάτων που θα πρέπει να εξεταστούν έως το 2004, η εντολή του Laeken θα πρέπει να συμπεριλάβει και το εξής ερώτημα: με ποιόν τρόπο μπορεί να προωθηθεί ένα πρότυπο αειφόρου και αλληλέγγυας ανάπτυξης, το οποίο να επιτρέπει την εμπεριστατωμένη ανάλυση του στόχου της οικονομικής, κοινωνικής και εδαφικής συνοχής και τη μετάβαση σε ένα πρότυπο διακυβέρνησης πιο συμμετοχικού χαρακτήρα.

3.8. δίνει ιδιαίτερη έμφαση στους ακόλουθους στόχους της διακυβερνητικής διάσκεψης του 2004:

- στον προσδιορισμό και την αποσαφήνιση, με βάση την εξέλιξη του ευρωπαϊκού σχεδίου, των πολιτικών που πρέπει να υλοποιηθούν προκειμένου αυτό να ολοκληρωθεί σωστά·

- στην υλοποίηση της προσέγγισης Ευρώπης-πολιτών(10): η αρχή της επικουρικότητας πρέπει να χρησιμεύσει ως σημείο αναφοράς για τον νέο προσδιορισμό των καθηκόντων της Ευρωπαϊκής Ένωσης. Πρέπει να τηρούνται οι αρχές που διέπουν την κατανομή των καθηκόντων και των αρμοδιοτήτων μεταξύ κρατικών, περιφερειακών και τοπικών αρχών στα διάφορα κράτη μέλη. Στις περιπτώσεις που η κοινοτική δράση δεν είναι απολύτως απαραίτητη, είναι σκόπιμο να στηριχθούν οι πολιτικές αρμοδιότητες των κρατών μελών, των περιφερειών, των δήμων και των κοινοτήτων, που αποτελούν τα πλησιέστερα στον πολίτη επιπέδα λήψης αποφάσεων·

- στην ενίσχυση των δυνατοτήτων παρέμβασης που η Κοινότητα διαθέτει στον τομέα της εξωτερικής πολιτικής και της πολιτικής ασφαλείας·

- στην ισχυροποίηση της αρχής της δημοκρατίας στην Ευρωπαϊκή Ένωση·

- στη σαφή ανάθεση πολιτικών αρμοδιοτήτων, π.χ. μέσω της αναδιαμόρφωσης των αρμοδιοτήτων της ΕΕ στη Συνθήκη. Ούτε η εκχώρηση νέων αρμοδιοτήτων, ούτε η αντιπαραχώρηση αρμοδιοτήτων δεν θα πρέπει να αποκλείονται κατ'αρχήν·

- στην διαφάνεια των διαδικασιών λήψης αποφάσεων της Ευρωπαϊκής Ένωσης, στα νομοθετικά όργανα της ΕΕ, με την κατάλληλη συμμετοχή του κοινού·

- στη διατήρηση, μέσω της εφαρμογής της μεθόδου του ανοικτού συντονισμού και της επιτροπολογίας, κατά τρόπο σύμφωνο με τις Συνθήκες, των αρμοδιοτήτων των εθνικών, των τοπικών και των περιφερειακών αρχών, οι οποίες προστατεύονται από την αρχή της επικουρικότητας.

4. Οριοθέτηση αρμοδιοτήτων

Η Επιτροπή των Περιφερειών

4.1. θεωρεί πλέον ότι είναι απαραίτητο να διασαφηνισθεί ποια καθήκοντα θα πρέπει και θα μπορεί να εκτελεί μία σημαντικά διευρυμένη και ουσιαστικά ετερογενής Ένωση. Είναι αναγκαίο να καταστούν σαφή τα συμφέροντα της Ευρωπαϊκής Ένωσης που μπορούν να πραγματοποιηθούν μόνον από κοινού και να επικεντρωθούν οι αρμοδιότητες της διευρυμένης Ένωσης στους τομείς αυτούς· όμως η εν λόγω επανεξέταση ενδέχεται σε ορισμένους τομείς να οδηγήσει σε διεύρυνση των αρμοδιοτήτων της Ευρωπαϊκής Ένωσης.

4.2. υποστηρίζει ότι θα πρέπει να διευκρινιστεί ποιες είναι οι μεταρρυθμίσεις που θα πρέπει να γίνουν στη Συνθήκη σε σχέση με τις εν λόγω αρμοδιότητες της Ευρωπαϊκής Ένωσης.

4.3. ζητεί να περιγραφούν με σαφήνεια στη Συνθήκη οι αρμοδιότητες της Ευρωπαϊκής Ένωσης που θα έχουν συμπτυχθεί και μεταρρυθμιστεί. Η Ευρωπαϊκή Ένωση θα πρέπει να συνεχίσει να μπορεί να αντιδρά με ευελιξία στις αυξανόμενες προκλήσεις.

4.4. προς το συμφέρον της εγγύτητας με τον πολίτη, ζητεί να διασφαλισθεί στο μέλλον η διαφάνεια στους τομείς στους οποίους η Ευρωπαϊκή Ένωση είναι πολιτικά υπεύθυνη. Επίσης, στην Ευρώπη η ιεραρχία των πολιτικών φορέων πρέπει να είναι σαφής για τους πολίτες. Αυτό αποτελεί προϋπόθεση προκειμένου να διασφαλιστεί η αποδοχή της ολοκλήρωσης και της διεύρυνσης και να βελτιωθεί σαφώς η δημοκρατική νομιμότητα της Ευρωπαϊκής Ένωσης.

4.5. προειδοποιεί ότι η οριοθέτηση των αρμοδιοτήτων δεν θα πρέπει να περιοριστεί σε μία καθαρά τεχνική επεξεργασία της Συνθήκης.

4.6. υποστηρίζει την Ευρωπαϊκή Επιτροπή στην ετήσια ελεγκτική της έκθεση για την εξέταση της κατάστασης δαπανών της Ευρωπαϊκής Ένωσης με βάση την αρχή της επικουρικότητας.

5. Χάρτης Θεμελιωδών Δικαιωμάτων

Η Επιτροπή των Περιφερειών

5.1. αναγνωρίζει ότι ο Χάρτης των Θεμελιωδών Δικαιωμάτων αποτελεί σημαντική συμβολή στην ευρωπαϊκή ολοκλήρωση, με την οποία διασαφηνίζεται ότι η Ευρωπαϊκή Ένωση αποτελεί κοινότητα αξιών.

5.2. υποστηρίζει ότι ο Χάρτης των Θεμελιωδών Δικαιωμάτων της Ευρωπαϊκής Ένωσης, ο οποίος εξαγγέλθηκε στη σύνοδο κορυφής της Νίκαιας, πρέπει να ενσωματωθεί στην αναθεωρημένη Συνθήκη, σύμφωνα με τις ανωτέρω θέσεις.

6. Ρόλος της Επιτροπής των Περιφερειών

Η Επιτροπή των Περιφερειών

6.1. ζητεί να αναγνωρισθούν η θεσμική νομιμότητά της, το ιδιαίτερο καθεστώς της ως εκπροσώπου των τοπικών και περιφερειακών φορέων και ο πολιτικός της ρόλος στη συζήτηση για το μέλλον της Ένωσης και, κατά συνέπεια, να της παραχωρηθεί επισήμως το δικαίωμα συμμετοχής της ως πλήρους μέλους στις εργασίες της Συνέλευσης που έχει αναλάβει την προετοιμασία της διακυβερνητικής διάσκεψης του 2004·

6.2. προτείνει την εκ νέου αξιολόγηση του ρόλου που θα διαδραματίσουν η Επιτροπή των Περιφερειών και οι τοπικές και περιφερειακές αρχές στη μελλοντική ευρωπαϊκή αρχιτεκτονική με βάση την αρχή της επικουρικότητας.

6.3. θεωρεί ότι για να ενισχύσει την επιρροή της στην ευρωπαϊκή διαδικασία λήψης αποφάσεων, πρέπει να αποκτήσει πιο ευρείες αρμοδιότητες που να υπερβαίνουν το συμβουλευτικό ρόλο.

6.4. θεωρεί απαραίτητο να της αναγνωρισθεί το καθεστώς του θεσμικού οργάνου και το δικαίωμα προσφυγής στο Δικαστήριο των Ευρωπαϊκών Κοινοτήτων για την υπεράσπιση των δικαιωμάτων της ή σε περίπτωση παραβίασης της αρχή της επικουρικότητας.

6.5. ζητεί από την Ευρωπαϊκή Επιτροπή και το Συμβούλιο να υποχρεούνται να εξηγούν με ποιον τρόπο έλαβαν υπόψη τις γνωμοδοτήσεις της ΕΤΠ και, εάν συντρέχει λόγος, για ποιο λόγο δεν τις έλαβαν υπόψη.

6.6. εμμένει να δοθεί στην Επιτροπή των Περιφερειών το δικαίωμα να υποβάλει γραπτές και προφορικές ερωτήσεις στην Ευρωπαϊκή Επιτροπή.

6.7. θεωρεί ότι οι τοπικές και περιφερειακές αρχές, στο πλαίσιο των εθνικών αντιπροσωπιών στο Συμβούλιο, πρέπει να συμμετέχουν στενότερα στην ευρωπαϊκή διαδικασία λήψης αποφάσεων.

7. Ρόλος των εθνικών κοινοβουλίων

Η Επιτροπή των Περιφερειών

7.1. ζητεί να αυξηθεί η ανεπίσημη συμμετοχή των κοινοβουλίων στην προετοιμασία των τροποποιήσεων της Συνθήκης και στην επεξεργασία των σχεδίων της Ευρωπαϊκής Ένωσης έτσι ώστε να ενισχυθεί η πολιτική συζήτηση για την Ευρώπη στα κράτη μέλη.

7.2. θεωρεί ότι η σύσταση νέου θεσμικού οργάνου της Ένωσης που να απαρτίζεται από εκπροσώπους των εθνικών κοινοβουλίων, δεν είναι ούτε σκόπιμη, ούτε απαραίτητη· ωστόσο, πιστεύει ότι εάν πρέπει να συσταθεί ένα πρόσθετο σώμα παράλληλα με το Ευρωπαϊκό Κοινοβούλιο και το Συμβούλιο, τούτο θα πρέπει να απαρτίζεται από εκπροσώπους των τοπικών και περιφερειακών αρχών, και η Επιτροπή των Περιφερειών θα πρέπει να αποτελέσει τη βάση για τη σύστασή του.

8. Απλοποίηση της Συνθήκης

Η Επιτροπή των Περιφερειών

8.1. ζητεί να καταστεί πιο σαφής και κατανοητή η Συνθήκη και τάσσεται υπέρ της κίνησης μιας συνταγματικής διαδικασίας που να αποσκοπεί στην κωδικοποίηση των Συνθηκών σε ενιαίο κείμενο, το οποίο θα αποτελείται από ένα γενικό μέρος και από ένα δεύτερο μέρος που θα ρυθμίζει τις πολιτικές της Ευρωπαϊκής Ένωσης. Οι τροποποιήσεις του τελευταίου αυτού μέρους θα μπορούσαν να αποτελέσουν αντικείμενο απλοποιημένης διαδικασίας. Η πρόταση αυτή ανταποκρίνεται και στις προτάσεις του Ευρωπαϊκού Κοινοβουλίου.

8.2. τονίζει ότι το δικαίωμα του προσδιορισμού των καθηκόντων της Ευρωπαϊκής Ένωσης θα πρέπει να παραμείνει αρμοδιότητα των κρατών μελών·

8.3. τάσσεται κατά των προτάσεων υιοθέτησης "εσωτερικών" διαδικασιών τροποποίησης της Συνθήκης και ιδιαίτερα κατά των προτάσεων που υποστηρίζουν την κατάργηση της προϋπόθεσης επικύρωσης των εν λόγω διαδικασιών από τα εθνικά κοινοβούλια.

9. Συμπεράσματα

Η Επιτροπή των Περιφερειών

9.1. ζητεί από το Ευρωπαϊκό Συμβούλιο του Laeken να λάβει υπόψη το παρόν ψήφισμα στη δήλωση του σχετικά με τις πρωτοβουλίες που θα αναληφθούν για την προετοιμασία και διεξαγωγή της διακυβερνητικής διάσκεψης του 2004·

9.2. αναθέτει στον Πρόεδρό της να διαβιβάσει το παρόν ψήφισμα στην Πρόεδρο του Ευρωπαϊκού Κοινοβουλίου, στον Πρόεδρο του Συμβουλίου και τον Πρόεδρο της Ευρωπαϊκής Επιτροπής, καθώς και στους αρχηγούς κυβερνήσεων των κρατών μελών της Ευρωπαϊκής Ένωσης.

Βρυξέλλες, 14 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 253 της 12.9.2001, σ. 25.

(2) ΕΕ C 374 της 23.12.1999, σ. 15.

(3) ΕΕ C 293 της 13.10.1999, σ. 74.

(4) ΕΕ C 156 της 6.6.2000, σ. 6.

(5) ΕΕ C 22 της 24.1.2001, σ. 4.

(6) ΕΕ C 156 της 6.6.2000, σ. 1.

(7) ΕΕ C 22 της 24.1.2001, σ. 1.

(8) ΕΕ C 144 της 16.5.2001, σ. 42.

(9) Ο κατάλογος που παρατίθεται αναφέρεται στα ζητήματα που έθεσαν οι αρχηγοί κρατών και κυβερνήσεων κατά το Ευρωπαϊκό Συμβούλιο της Νίκαιας και συγκεκριμένα στη Δήλωση για το μέλλον της Ένωσης.

(10) Πβλ. επίσης την έκθεση της Επιτροπής των Περιφερειών για την εγγύτητα (CdR 436/2000).